**Harald Thaulow** (født 12. september 1887 i Bærum, død 1971), med pseudonymet **Jon Hell**, var en norsk forfatter, skribent og hage-entusiast.

Han var født i Bærum som sønn av maleren Frits Thaulow (1847–1906) og Alexandra Lasson (1862–1956). Fra 1894 til farens død i 1906 bodde Harald i kunstnerkolonier i Dieppe og Paris i Frankrike, og i London. Foreldrene var gode venner av Grieg, Bjørnson og statsministeren, noe Harald Thaulow beskrev slik senere i livet: 

> Ja, det var altså en dag under examen artium jeg kom hjem. Det var dekket til to utenom familien - en svært vanlig foreteelse i hjemmet. At det var Nina og Edvard, Griegs altså, som skulle komme, noterte jeg som et stykke dagligliv. Så ringte telefonen og mor tok den - Alexandra! - runget Bjørnsons stemme - har du mat til oss, Karoline og jeg kommer til middag. - Ja så var det å sette to kuverter til på bordet - og litt etter kom far hjem i følge med Christian Michelsen som også skulle ha middag. Neida, det var bare et lite hverdagsinteriør, slett ikke noe bemerkelsesverdig den gang.
> 
> 
> Fra artikkel i Fedrelandsvennen i 1967
> 
> 

Harald Thaulow tok examen artium ved Halling skole – der kronprins Olav senere gikk – og fikk jobb som privatsekretær for Sam Eyde, samtidig som han studerte økonomi. I 1911 tok han embedseksamen i økonom. Med anbefaling fra Fridtjof Nansen fikk han bli med Christian Leden på eskimofart i Canada, og var fire år i Edmonton, det siste (1913) som honorær konsul for Norge i provinsen Alberta. Etter noen år i Stockholm jobbet han fra 1921 som tekstforfatter i Fabritius grafiske. I 1923 etablerte han et reklamebyrå (som senere fikk navnet Thau Reklamebyrå), som han solgte i 1937 til Hans Chr. Seeberg (1904–1984).

Han var først gift 1916 til 1921 med svenske Sonja Granberg (1896–1967). Han giftet seg for annen gang i 1928 gift med Erna Wadel (kjent som Pus Thaulow (1895–1985)), som var matskribent og spaltist i Aftenposten. Ekteparet flyttet i 1945 til gården Hasla på Fevik ved Grimstad og fikk to barn. De skrev meget fra Hasla, og var blant de første som engasjerte Ulf Aas (1919–2011) som illustratør.

Han holdt en rekke kåserier i NRK Radio gjennom 1940- og 50-årene. Han ble kåret til ridder av Røde Kors på Cuba.

*Se også Thaulow for mer om slekten.*

Bibliografi
-----------

* Digitaliserte bøker av Harald Thaulow fra Nasjonalbiblioteket (kan leses online)
* 1940: *Til Herr Politimesteren* (roman) – under pseudonymet Jon Hell
* 1941: *Manitous folk* (roman)
* 1947: *Erigerons have* (hagebruksbok)
* 1947: *Tilbake til naturen*
* 1948: *Mine roser*
* 1954: *Min sørlandshave fra vår til høst*
* 1958: *På vidvanke gjennom livet* (memoarer)
* 1960: *Av jord er du kommet* (roman)
* 1962: *Erigerons jordglede* (hagebruksbok)

Litteratur
----------

* *Gjennom hageporten til hundre års hageglede*, Oslo 2000, p. 116-131 (Harald Thaulow, av Knut Langeland)

Kuriosa
-------

Harald Thaulow var over to meter høy.

Referanser
----------

1. 1 2   Slekt og Datas Gravminnebase, «Minneside basert på bilder og gravminnedata for Harald Thaulow, (12.september 1887 - 06.mai 1971).», besøkt 29. desember 2023[Hentet fra Wikidata]
2. ↑   Store norske leksikon, Store norske leksikon-ID Harald\_Thaulow[Hentet fra Wikidata]
3. ↑  
Om Harald Thaulow i Store norske leksikon
4. ↑  «Artikler om Harald Thaulow». Jarl Vidar Erichsen (spor.cc).
5. ↑  «Verdensborgeren Thaulow 80 år». 12.9.1967.
6. ↑  «Thau Reklamebyrå AS | Historikk». *www.thau.no*. Besøkt 27. november 2023.
7. ↑  Thaulow, Harald hos Merkantilt leksikon av 1935

Portal: Litteratur

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** Historisk befolkningsregister **·** BIBSYS **·** Geni **·** WikiTree **·** VIAF **·** GND
 |